Oficiālais Vēstnesis L 145 , 27/05/1992 Lpp. 0001 - 0002

Speciālizdevums somu valodā: Nodaļa 3 Sējums 42 Lpp. 0088

Speciālizdevums zviedru valodā: Nodaļa 3 Sējums 42 Lpp. 0088



Padomes Regula (EEK) Nr. 1332/92 (1992. gada 18. maijs), ar ko ievieš konkrētus pasākumus attiecībā uz galda olīvām EIROPAS KOPIENU PADOME, ņemot vērā Eiropas Ekonomikas kopienas dibināšanas līgumu, un jo īpaši tā 43. pantu, ņemot vērā Komisijas priekšlikumus, [1] ņemot vērā Eiropas Parlamenta atzinumu, [2] tā kā galda olīvu ražošana ir nozīmīga saimnieciskā darbība, jo īpaši konkrētos Vidusjūras reģionos Kopienā; tā kā stāvoklis galda olīvu tirgū neatbilst tirgus prasībām ne ražošanas apstākļu, ne pārstrādes un realizācijas apstākļu ziņā; tā kā šāds stāvoklis ir radījis piedāvājuma un pieprasījuma savstarpēju neatbilstību, kuras rezultātā pēdējos gados izveidojušies galda olīvu pārpalikumi; tā kā ir iespējams palielināt patēriņu, jo īpaši labāk informējot esošos un potenciālos lietotājus un stingrāk kontrolējot produkciju, lai tā atbilstu patērētāju prasībām; tā kā dažādajām nozares pārstāvju grupām vajadzētu būt konkrētiem uzdevumiem patēriņa veicināšanas pasākumu īstenošanā; tā kā konkrēti pasākumi galda olīvu patēriņa palielināšanā būtu jāveicina, piešķirot finanšu atbalstu no Kopienas; tā kā nolūkā ļaut ražotāju grupām vai grupu apvienībām, kuras ražo un laiž tirgū galda olīvas, koncentrēt piegādes un regulēt tirgū laistos apjomus, izmantojot atbilstošu uzglabāšanas jaudu, būtu jāveicina šādu grupu vai to apvienību izveide, lai radītu apgrozāmo kapitālu; tā kā tālab būtu jāparedz finanšu atbalsts no dalībvalstīm un Kopienas, kuram nosaka maksimālo apjomu, ņemot vērā tās produkcijas vērtību, ko minētās ražotāju grupas un to apvienības laidušas tirgū konkrēta tirdzniecības gada laikā; tā kā, ņemot vērā stāvokli ražotājās dalībvalstīs, ierobežotā laika posmā uz minēto atbalstu būtu jāļauj pretendēt kooperatīviem un to apvienībām; tā kā šādi pasākumi paredzēti, lai sasniegtu Līguma 39. panta mērķus; tā kā būtu jāparedz, ka Kopiena piedalās attiecīgo pasākumu īstenošanas finansēšanā, iesaistot Eiropas Lauksaimniecības virzības un garantiju fonda (ELVGF) Garantiju nodaļu, IR PIEŅĒMUSI ŠO REGULU. 1. pants Kopiena sedz līdz 60 % izmaksu par tiem pasākumiem galda olīvu patēriņa veicināšanai Kopienā, ko ierosina un īsteno pārstāvju grupas, kurās aptverti dažādi nozares darbības virzieni. Grupu pārstāvniecību novērtē, ņemot vērā izvirzīto mērķi. 2. pants 1. Pasākumi, kas minēti 1. pantā, paredzēti, lai: - uzlabotu produkta kvalitāti, galvenokārt veicot tirgus pētījumus un izpēti saistībā ar tādu olīvu ražošanu, kurās ir zems sāls saturs, - izstrādātu jaunus iepakojuma veidus, - dalītos tirgzinības pieredzē ar uzņēmējiem šajā nozarē, - veicinātu produkta atpazīstamību un attīstītu sabiedriskās attiecības, ieskaitot tirdzniecības izstāžu un citu komerciālu pasākumu organizēšanu un līdzdalību tajos. 2. Pasākumus, kas ir saskaņā ar 1. pantu, nedrīkst virzīt par labu konkrētām firmas zīmēm vai dalībvalstij. 3. pants 1. Dalībvalstis piešķir īpašu atbalstu ražotāju grupām vai to apvienībām, kas ražo galda olīvas ar KN kodu 07099031, 07099039, 07108010, 071120, ex07129090, ex20019080, ex20049030 un 20057000 un kas atbilst Regulas (EEK) Nr. 1360/78 [3] 5. pantā un 6. panta 1. un 2. punktā izklāstītajiem nosacījumiem, un šis atbalsts izpaužas kā apgrozāmais kapitāls ar mērķi stabilizēt piegādi, konkrēti nodrošinot finansējumu uzglabāšanai, kas vajadzīga pienācīgai produkta laišanai tirgū. 2. Īpašo atbalstu, kas minēts 1. punktā, piešķir tikai vienreiz, ja kapitālu finansē šādi: - 45 % sedz ražotāju grupa vai grupu apvienība, - 10 % ir atbalsts, ko piešķir dalībvalsts. Kopienas ieguldījums ir 45 % kapitāla. Tomēr dalībvalsts un Kopienas kopējās finansiālās saistības nedrīkst pārsniegt 10 % no tās produkcijas vērtības, ko ražotāju grupa vai grupu apvienība laidusi tirgū viena tirdzniecības gada laikā. 3. Lai piešķirtu 1. punktā minēto atbalstu, kooperatīvus un to apvienības, kas izveidotas saskaņā ar attiecīgajā nozarē spēkā esošo likumdošanu, uz laiku, kas nepārsniedz trīs gadus, uzskata par līdzvērtīgām ražotāju grupām vai to apvienībām, kas minētas 1. punktā.Šādā gadījumā kooperatīvi vai to apvienības sniedz garantiju, kas nodrošina saņemtā atbalsta atmaksāšanu, ja netiek izpildītas 1. un 2. punktā minētās saistības. 4. pants Daļējo finansējumu 1. pantā minētajiem pasākumiem un 3. pantā paredzētajam atbalstam uzskata par intervences pasākumiem, kuru mērķis ir stabilizēt lauksaimniecības tirgus, ievērojot Padomes Regulas (EEK) Nr. 729/70 [4] 3. panta 1. punktu. Tos finansē Eiropas Lauksaimniecības virzības un garantiju fonda (ELVGF) Garantiju nodaļa. 5. pants Komisija saskaņā ar Regulas Nr. 136/66/EEK [5] 38. pantā paredzēto procedūru: a) nosaka šīs regulas 2. pantā paredzētos pasākumus; b) pieņem sīki izstrādātus noteikumus šīs regulas piemērošanai; šādos sīki izstrādātos noteikumos ietver kontroles pasākumus attiecībā uz Kopienas finansiālā atbalsta izlietojumu. 6. pants Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1992. gada 18. maijā Padomes vārdā — priekšsēdētājs Arlindo Marques Cunha [1] OV C 213, 28.8.1990., 14. lpp. un OV C 162, 21.6.1991., 6. lpp. [2] OV C 67, 16.3.1992. [3] Padomes 1978. gada 19. jūnija Regula (EEK) Nr. 1360/78 par ražotāju grupām un to apvienībām (OV L 166, 23.6.1978., 1. lpp.). Regulā jaunākie grozījumi izdarīti ar Regulu (EEK) Nr. 3763/91 (OV L 356, 24.12.1991., 1. lpp.). [4] Padomes 1970. gada 21. aprīļa Regula (EEK) Nr. 729/70 par kopējās lauksaimniecības politikas finansēšanu (OV L 94, 28.4.1970., 13. lpp.). Regulā jaunākie grozījumi izdarīti ar Regulu (EEK) Nr. 2048/88 (OV L 185, 15.7.1988., 1. lpp.). [5] Padomes 1966. gada 22. septembra Regula Nr. 136/66/EEK par eļļas un tauku tirgus kopējas organizācijas izveidi (OV 172, 3.9.1966., 3025./66. lpp.). Regulā jaunākie grozījumi izdarīti ar Regulu (EEK) Nr. 356/92 (OV L 39, 15.2.1992., 1. lpp.). --------------------------------------------------